Дагъыстэным ирегъэблагъэ
Хасавюртрэ Кизляррэ хьэгъуэлIыгъуэхэр щрагъэкIуэкIыну щIыпIэщIэхэр къыщызэIуах. Абы ахэр хуей хъуащ я гъунэгъу Шэшэн Республикэм къыщрагъэжьа хабзэщIэхэр ялъэгъуа нэужь.
Мыбы хуитщащIыркъым хьэгъуэлIыгъуэ Iэнэм фадэ къытрагъэувэу, торт щаупщIатэу. ГуфIэгъуэр йокIуэкI нэхъапэм къадэгъуэгурыкIуа хабзэхэм ткIийуэ тету. Ахэр зэрагъэзащIэм кIэлъоплъ ресторанхэм хьэгъуэлIыгъуэхэр къыщызэзыгъэпэщхэр.
— Кизляр хуэхьэзырщ мыгувэу езым и банкет пэшхэм къалэдэсхэмрэ Тарум, Кизляр, Нэгъуей районхэмрэ я мызакъуэу, Шэшэ-ным щыпсэухэми хьэгъуэлIыгъуэхэр зэрыщрагъэкIуэкIынум, — щыжаIащ Кизляр и администрацэм.
ХьэщIэ куэд щыпоплъэ Хасавюрти. Шэшэным и гъунэгъу а къалэм хьэпшыпыфIхэр щащэ бэзэрхэр щыкуэдщ. Абы щэхуакIуэ макIуэ хьэгъуэлIыгъуэм зыхуэзыгъэхьэзырхэри.
Дагъыстэным мы и IэнатIэм кризисыр лъэIэсакъым. Мыбдежым хуабжьу щызэпоуэ, ахъшэу щрагъэкIри мащIэкъым. Языныкъуэ хьэгъуэлIыгъуэхэм сом мелуаным щIигъу трагъэкIуадэ.
ХьэгъуэлIыгъуэ дахэ ирагъэкIуэкIыныр, бгъэдэлъ мылъкур зыхуэдизым емылъытауэ, дэтхэнэ дагъыстэн унагъуэри хуабжьу зыщIэхъуэпсщ. Мы IэнатIэм иджыпсту щолажьэ гуфIэгъуэм егъэщIылIа Iуэхутхьэбзэхэр яхуэзыщIэну хьэзыр фирмэ куэдыкIей. Абыхэм я пщэ далъхьэж ерыскъыхэр къешэлIэнри, уэрэджыIакIуэ цIэрыIуэ- хэр къегъэблэгъэнри. Мэхъэчкъалэ илъэс къэс щрагъэкIуэкI Кавказ Ищхъэрэм и хьэгъуэлIыгъуэ выс-тавкэ щхьэхуэ.
Дагъыстэным и къалащхьэм и закъуэ цIыху 200-м къыщыщIэдзауэ миным нэс зыщIэхуэ банкет пэшхэу пщIыхэр щыIэщ, илъэсыщIэр къэсыхукIи ахэр къыплъысынукъым. Бэджэндыр сом мини 150-м къыщыщIэдзауэ мин 200-м нос. Апхуэдэу Мэхъэчкъалэ щолажьэ хьэгъуэлIыгъуэ фащэхэр пIалъэкIэ зыт IуэхущIапIэ пщIы бжыгъэхэр. Мы Iуэхум фейдэшхуэ пылъщ. Зы фащэр къеIыпхыным сом мин 250-м нэс и уасэнкIэ хъунущ, псом хуэмыдэу, ар щIэуэ щытмэ.
ХьэгъуэлIыгъуэ Iуэхухэм ехьэлIа гугъуехьхэм хэтыну хуэмейхэм икIи ахъшэшхуэ зиIэхэм папщIэ мэла-жьэ гуфIэгъуэр и пэм къыщыщIэдзауэ и кIэм нэсыху езыгъэкIуэкI фирмэхэр. Абыхэм зы тIысыпIэм хуэзэу сом миным нэблагъэ къыIах.
Алиев Тимур.
«Российская газета»
